Bybranner i Trondheim

Bybranner i Trondheim er en oversikt over de større og mindre bybrannene som Trondheim en rekke ganger har vært rammet av. De største man kjenner omfanget av er bybrannene i 1681, 1708, 1841 og 1842.

1200–1699 
 1219 – Hele byen brant.
 1295 – Store deler av byen brant i julehelgen. Erkebispegården og bybroen ble sterkt skadet.
 3. april – 4. april 1328 – Ambrosiusbrannen. Hele Domkirken brant.
 1344 – Mikaelskirken brant. Den ble ikke gjenreist etter brannen.
 1432 – Domkirken brant etter en serie lynnedslag.
 1481 – Store deler av byen brant.
 5. mai 1531 – Stor bybrann. Nidarosdomen brant.
 1532 – Danske tropper i strid med erkebiskop Olav Engelbrektsson satte Erkebispegården i brann, påfølgende stor bybrann.R. Grankvist, Vår Frue som hovedkirke for handelsborgerstanden 1537-1818, i Vår Frue kirke, red. Ø. Ekroll og R. Grankvist, Tapir 2007, ISBN 978-82-519-2257-9
 8. mai 1598 – Storbrann, hvor en stor del av bygårdene og Vår Frue kirke brant ned. Etter brannen ble flere gater gjort bredere og Langstrete skiftet navn til Bredegate.
 5. januar 1651 – Så godt som hele byen brant. Brannen startet i en bygård like ved dagens Gamle Bybro. Domkirken ble spart, men Vår Frue kirke brant.
 19. april 1681 – Hornemansbrannen. Igjen brant hele byen, men Domkirken, Kongsgården, Hospitalet, Latinskolen, Kommisariegården, korte husrekker langs Geilan, Brugeilan og Sandstretet  unngikk flammene. Etter brannen ble byen gjenreist etter Cicignons byplan med brede og rette gater.

 1700–1899 
 2. august 1708 – Lars With-brannen. Hele byen, bortsett fra bryggene og Sanden, brant.
 Våren 1717  – Brann i nedre bydeler, ca. 30 hus brant. 
 17. juli 1717 – Mer enn 60 bolighus brant.
 9. august 1742 – 14 hus i Munkegata og Enkeltskillingsveita ble ødelagt av brann.
 3. desember 1788 – Nordøstre del av byen, det vil si øst for Søndre gate og nord for Strandgaten (Olav Tryggvasons gate), brant.
 14. mai 1805 – 23 hus og fem brygger vest i byen, omkring enden av St. Olavs gate, brant ned.
 26. desember 1813 – 15 hus i området Søndre gate/Krambugata mellom Dronningens gate og Schjoldagerveita brant ned.
 25. november 1818 – 50 hus og 9 pakkboder brant.
 31. januar 1827 – 8 gårder i kvartalet øverst i Munkhaugveita/Munkegata brant.
 24. april 1841 – 330 bygårder, 39 sjøboder brant og 3000 ble husløse. Brannen startet hos snekker Rønning i Jomfrugata, ei tjenestepike ble etter brannen dømt til seks måneders fengsel for uforsiktighet med ild. Det ble etter brannen satt frem forslag om murtvang.
 22. januar 1842 – Knapt et halvt år etter forrige store brann brøt det igjen ut brann i byen, vest for branntomten fra 1841. 371 gårder brant, deriblant Hospitalet og Carl Johans arbeidsstiftelse.
 2. juli 1844 – Et kvartal mellom Strandgaten og Thomas Angells gate brant.
 11. mars 1846 – Brann i kvartalet sør for Vår Frue kirke .
 30. desember 1847 – 23 gårder på Bakklandet brant ned.
 21. mai 1898 – Brann i øvre del av Kjøpmannsgata.
 17. februar 1899 – Klüvergården og to andre gårder på nordsiden av Olav Tryggvasons gate frem mot Ravnklobakken brant ned. 
 23. mars 1899 – 18 hus på Nedre Møllenberg brant.

1900–2000
 27. januar 1942 – Harmonien brant.
 10. oktober 1956 – Sporveisbrannen: Trikkestallen på Dalsenget brant helt ned.
 19. oktober 1967 – 6 brygger ved Nedre Elvehavn brant. Royal Garden ble senere reist på tomten.
 August 1983 – Magasinbygningene til Erkebispegården brant ned – de eldre hovedbygningene ble reddet.
 9. oktober 1983 – 3 brygger, Kjøpmannsgata 63, 65 og 67 brant ned.

2000– 
I årene 2002–2004 ble Trondheim rammet av i alt fire større branner i bysentrum. Alle disse brannene rammet bygninger oppført på 17- og 1800-tallet.

 18. juli 2002 – Restaurant Væktern ble rammet av brann. Brannen i bygningen fra 1722 startet i en frityrgryte på restaurantens kjøkken. 
 7. desember 2002 – Et helt kvartal ved Nordre gate brant ned på grunn av   en frityrgryte i restauranten News. Husene var alle i hovedsak fra 1841–1843 og bygd i tre. Noen få hus lengre inn i kvartalet var bygd i mur og ble derfor ikke like hardt rammet av brannen. 
 21. februar 2003 – For fjerde gang på 295 år ble Olav Trygvassonsgate 12 rammet av brann. Bygningen som brant ble bygd i 1841.
 30. juli 2004 – På ny ble den historiske trehusbebyggelsen i Trondheim rammet av brann. To bygårder i Søndre gate ble rammet. Bygårdene, som var fra 1814 og 1820, ble oppført av sogneprest Støren og handelsmannen Christian Andersen Lorck.
 21. april 2006 – Nok en gang truet en potensiell storbrann Trondheim sentrum. Denne gangen begynte det å brenne i et solstudio i Søndre gate 24 (Sotaaen-gården). En trebygning som huser fotobutikken FotoVideo og solsenteret brenner helt ned. Rundt 50 hotellgjester fra nabogårdene, Chesterfield Hotel i Søndre gate 26 og Thon Hotel Gildevangen i Søndre gate 22, ble evakuert. Brannen spredde seg også til Gildevangen. Det var også fare for spredning til andre nabogårder, blant annet i Fjordgata. Også her ble flere mennesker evakuert.
 17. mai 2007 – Bryggene i Fjordgata 80, 78 og 76 ble totalskadet av brann natt til 17. mai.

 Referanser 

Kilder
Trondheim byleksikon. Kunnskapsforlaget, 1996

Trondheim
Kategori:Trondheims historie